
๏ ข่าวว่าแกนโลกจะพลิกไปอีกด้าน
คนนับล้านจะตายมลายสูญ
คนที่เหลือจะผวาสุดอาดูร
ผองประยูรญาติพลัดกระจัดกระจาย

๏ ข่าวว่าโลกจะมืดมนทุกหนแห่ง
กว่าจะแจ้งสว่างผันตะวันฉาย
จักมืดถึงห้าวันอันตราย
โลกจะหมุนโยกย้ายไปอีกทาง

๏ ข่าวว่าคลื่นจะผงาดซัดถล่ม
ดินจะจมครึ่งไทยไม่อาจขวาง
ภัยพิบัติกัดกินทุกถิ่นบาง
ราวจะล้างโลกใหญ่ให้โล่งเตียน

๏ ข่าวกระพือโหมสะบัดสะพัดทั่ว
บ้างก็กลัววุ่นวนขนพองเศียร
บ้างก่นด่าต้นข่าวเขลานั่งเทียน
บ้างบ่นเลี่ยนเลิกฟังมาตั้งนาน

๏ เพราะข่าวลือเรื่องนี้มีหลายครั้ง
ว่าโลกพังโลกดับโลกกลับด้าน
กี่ครั้งแล้วที่ข่าวหาว่าแหลกลาญ
กี่ครั้งคนฟุ้งซ่านพาลกังวล

๏ แต่ข่าวแท้ยิ่งใหญ่ไม่พินิจ
ข่าวชีวิตต้องตายกลับไม่สน
แม้ไม่มีภัยพิบัติซัดสกล
ก็ไม่มีสักคนที่รอดตาย

๏ ข่าวพระธรรมแจ้งสว่างชี้ทางออก
พระพร่ำบอกมวลมนุษย์ชี้จุดหมาย
ทางที่พ้นวนวังทุกข์จางคลาย
กลับไม่ฉายฉาบชิดดวงจิตคน

๏ แผ่นดินจักแหลกพังก็ช่างโลก
เฝ้าซึมโศกหวั่นคิดจิตสับสน
ได้อะไรเล่าหนาประชาชน
มีแต่ทุกข์กังวลร้อนรนใจ

๏ ข่าวว่าแกนโลกพลิกกระดิกหัน
โลกมืดพลันภัยรุกทุกข์ยิ่งใหญ่
แม้เกิดตามข่าวเห็นแล้วเป็นไง
ก็มีแต่ตักษัยไม่ยืนยง

๏ โลกไม่พลิกก็ตายมลายขันธ์
มัจจุราชห้ำหั่นให้เป็นผง
ยังไม่ทันโลกพลิกกระดิกองค์
ก็ตายลงทุกนาทีทุกวี่วัน

๏ ที่ควรห่วงแท้หรือคือไปไหน
หลังสิ้นใจจักสู่แถนแดนสวรรค์
หรือไปสู่ขุมนรกโบกโบยทัณฑ์
หรือเลิกเกิดทุกชั้นอันว่ายเวียน

๏ เตรียมให้พออย่ารอภัยที่ใครว่า
พัฒนาภูมิจิตรีบขีดเขียน
เลือกเกิดได้เลือกพ้นได้เมื่อใจเพียร
ไม่ต้องรอเอเลี่ยนมากู้ภัย

๏ กู้ตัวเองสร้างตัวเองเร่งประกอบ
สิ่งถูกชอบคือมรรคถากนิสัย
สามารถขุดกิเลสสิ้นทุกถิ่นใจ
สร้างที่ไปเลิศล้ำตามต้องการ

๏ แล้วข่าวแกนโลกเดี้ยงก็เพียงข่าว
ไม่หมกมุ่นเรื่องราวให้ฟุ้งซ่าน
จิตพุทธแท้ไม่ตื่นข่าวเยี่ยงเขลาพาล
รู้สังขารย่อมเป็นเช่นนั้นเอง ๚๛

